C 132/198
LV
Eiropas Savienības Oficiālais Vēstnesis
24.3.2022.
Ceturtdiena, 2021. gada 7. oktobris
170 pasažieru un apkalpes drošību uz klāja; tā kā Minskā Baltkrievijas varasiestādes aizturēja minētā reisa pasažieri, Baltkrievijas žurnālistu un aktīvistu Ramanu Protaseviču, kā arī viņa ceļabiedri Sofiju Sapegu;
J. tā kā, atriebjoties par ES sankcijām, kas noteiktas, reaģējot uz Ryanair reisa FR4978 piespiedu novirzīšanu, Lukašenko publiski draudēja Eiropas Savienībai, jo īpaši kaimiņvalstīm Lietuvai un Polijai, ar migrantu un narkotiku plūsmu; tā kā šie draudi tika īstenoti, izmantojot migrantus politiskiem mērķiem; tā kā Lukašenko režīms izstrādāja shēmu migrantu pārvešanai no Irākas, Turcijas un citām valstīm uz Minsku un ar Baltkrievijas robežsargu palīdzību sekmēja viņu nelikumīgu ieceļošanu Eiropas Savienībā; tā kā tā rezultātā Lietuvā ieceļojuši aptuveni 4 000 nelegālo migrantu, savukārt Polijā — vairāk nekā 1 400, bet Latvijā — aptuveni 400; tā kā Lietuva, Latvija un Polija izsludināja ārkārtas stāvokli uz robežas ar Baltkrieviju; tā kā joprojām ir daudz neatbilstīgas ieceļošanas gadījumu ES un turpinās mēģinājumi nelikumīgi šķērsot robežu; tā kā Baltkrievijas režīms izmanto spēku, lai migrantus iedzītu ES teritorijā, un izvērš propagandu un dezinformāciju, apsūdzot ES dalībvalstis par to, ka tās it kā veicina nelegālu migrāciju uz Baltkrieviju; tā kā Lukašenko ir ierosinājis atteikties no Baltkrievijas pienākuma uzņemt migrantus, kas atgriežas, un ir iesniedzis Baltkrievijas parlamentā likumprojektu par šādu saistību izbeigšanu; tā kā vismaz pieci migranti ir miruši no hipotermijas un spēku izsīkuma un vairāki migranti jau nedēļām ilgi ir iestrēguši pie ES ārējās robežas Baltkrieviju; tā kā Polija ir ierobežojusi pilsoniskās sabiedrības organizāciju un mediju piekļuvi pierobežas zonai, kurā ieviests ārkārtas stāvoklis; tā kā situācija pie ES robežas ar Baltkrieviju joprojām ir saspringta un Baltkrievijas policisti un karavīri bieži veic dažādas provokācijas;
K. tā kā 2021. gada 15. septembra runā par stāvokli Savienībā migrantu izmantošanu saviem mērķiem Komisijas priekšsēdētāja nosauca par Baltkrievijas hibrīduzbrukumu, kura nolūks ir destabilizēt ES;
L. tā kā 2021. gada 3. augustā Kijevā kādā parkā tika atrasts pakārts Vitālijs Šišovs, kurš ir nodibinājis Baltkrievijas namu Ukrainā (grupa, kas palīdz cilvēkiem, kuri pametuši Baltkrieviju);
M. tā kā 2021. gada 17. septembrī Baltkrievijas Ģenerālprokuratūra pārtrauca izmeklēšanu par Ramana Bandarenkas nāves apstākļiem;
N. tā kā pēc nesen Minskā notikušās nāvējošās apšaudes, kurā dzīvību zaudēja Andrejs Zelcers un VDK aģents, režīms arestēja vairāk nekā simts cilvēku, kas sociālajos medijos bija ievietojuši komentārus par šo notikumu, un panāca viņu piespiedu atzīšanos;
O. tā kā pēc tam, kad Baltkrievijas sportiste Kristīna Cimanauska kritizēja savus trenerus, viņa bija spiesta priekšlaicīgi doties prom no Tokijas olimpiskajām spēlēm un, baidoties par savu drošību, Tokijas lidostā lūdza policijas aizsardzību un pieņēma Polijas izsniegto humanitāro vīzu; tā kā Starptautiskā Olimpiskā komiteja (SOK) izraidīja Baltkrievijas trenerus Arturu Šimaku un Juriju Maiseviču no Tokijas Olimpiskajām spēlēm un sāka izmeklēšanu;
P. tā kā jau tā saspringtajā gaisotnē 2021. gada septembrī Krievija un Baltkrievija rīkoja plašas kopīgas militārās mācības “Zapad 2021”, kurās piedalījās 200 000 karavīru, tādējādi radot papildu spiedienu uz ES robežām; tā kā Krievija un Baltkrievija Grodņas pilsētā, mazāk nekā 15 km attālumā no Polijas robežas, ir izveidojušas kopēju gaisa spēku un pretgaisa aizsardzības mācību centru; tā kā 2021. gada 9. septembrī Aleksandrs Lukašenko un Vladimirs Putins tikās Maskavā un paziņoja par turpmāku 28 ekonomikas un nodokļu sistēmas integrācijas programmu pieņemšanu, kā arī “vienotas aizsardzības sfēras” izveidi, kas ir nākamais solis ceļā uz Baltkrievijas un Krievijas bruņoto spēku apvienošanu un iespējamu pastāvīgu Krievijas karaspēka izvietošanu Baltkrievijā; tā kā Lukašenko ir paziņojis par plāniem līdz 2025. gadam no Krievijas iegādāties ieročus, tostarp S-400 raķešu sistēmas, 1 miljarda USD vērtībā; tā kā 2021. gada 9. septembrī Lukašenko un Putins arī vienojās izveidot vienotu naftas un gāzes tirgu un padziļināt ekonomisko integrāciju, palielinot risku, ka Lukašenko turpinās kaitēt Baltkrievijas suverenitātei apmaiņā pret lielāku atbalstu no Krievijas;
Q. tā kā 2021. gada 28. jūnijā Baltkrievijas režīms apturēja dalību Austrumu partnerības iniciatīvā;